S'inzenua traita

Fintu at d'andar'a s'abba cun sa broca
a sa muda, a sa sola e a sa cua:
detzisa, andende fatu 'e s'umbra sua,
de Santu Jagu est lómpida a sa roca1.

Nât tra issa: «Est bisonzu chi mi oca,
chi po sempre in s'isméntigu2 che rua.
Péntuma3, in sa segreta intragna tua
custu miseru ispéigu4 collòca».

Sende s'inguglidolzu a oju fissu
mirende, in estis tra morrer e fùere,
abboghinada l'ana, e a su mùere5

de sa oghe, at abbeltu idu s'abbissu.
E po s'ultimu sàltiu s'at missu
una manu in sos ojos po che rùere.

Su chimbe 'e Làmpadas 1970

1Roca: roccia a strapiombo dalla quale una ragazza di Romana, a fine ottocento, si suicidò per il dolore di essere stata sedotta e abbandonata. 
2Sméntigu: oblio.
3Péntuma: strapiombo.
4Ispéigu: cadavere.
5Mùere: rimbombo.